**Sajtóközlemény**

**A UniSpace Magyarország Konzorcium 17 egyetem összefogásával**

**indít szakirányú továbbképzést 4 tudományterületen**

**Az UniSpace program keretében űrtudományi szakember képzést indít az ELTE. A 2022/2023-as tanévben induló szakirányú továbbképzésen az űrtudomány és űrtechnológia alapjait, az űrélettant és táplálkozást, valamint a nemzetközi jog és az űrgazdaság alapjait is elsajátíthatják a hallgatók. A képzésre műszaki természettudomány vagy informatika területen szerzett, legalább BSC diplomával 2022. szeptember 2-ig lehet jelentkezni, a felvételi beszélgetésekre várhatóan 2022. szeptember 7-9 között kerül sor.**

A magyar kormány által elfogadott Magyarország Űrstratégiája című dokumentum célkitűzéseivel összhangban 17 magyar egyetem konzorciumi megállapodást kötött, hogy a UniSpace program keretében négy önálló, azonban összehangolt és koordinált űrtudományi szakirányú továbbképzést indítson. Az UniSpace program igazgatója Parragh Bianka, az NKE tudományos főmunkatársa, a konzorcium koordinálásáért az NKE a felelős. A program keretében az ***Űrtechnológiai szakember*** képzési programot a Budapesti Műszaki- és Gazdaságtudományi Egyetem 11 egyetemmel együttműködésben, az ***Innovatív táplálkozási és űregészségtudományi szakember*** képzési programot a Debreceni Egyetem 9 egyetemmel együttműködésben, az ***Űrtudományi szakember*** képzési programot az Eötvös Loránd Tudományegyetem 7 egyetemmel együttműködésben, míg a ***Világűrpolitikai tanácsadó*** képzési programot a Nemzeti Közszolgálati Egyetem 10 egyetemmel együttműködésben indítja.

A UniSpace program képzései három félévesek, az első szemeszter közös, azaz a hallgatók minden tudományterület releváns alapismereteit elsajátíthatják (űrtudomány és -technológia alapjai, űrélettan és táplálkozás, nemzetközi jog és űrgazdasági alapok). A második és harmadik szemeszterek képzésenként, tudományterületenként mélyítik el a világűr felhasználásával kapcsolatos ismereteket. Emellett a hallgatók e szemeszterek során is áthallgatnak a többi szakirányra. 2024-re a UniSpace Program keretében megszerzett oklevéllel rendelkező szakemberek a hazai és a nemzetközi térben is unikális, versenyképes tudásra tesznek szert, amely a munkaerőpiacon egyedülálló elhelyezkedési lehetőséget biztosít számukra – legyen szó a köz- vagy a magánszféráról.

Az ELTE *űrtudományi szakember* szakirányú továbbképzésének célja, hogy a hallgatók megismerkedjenek az űrtudomány alapjaival és alkalmazásaival. A közös modulra épülő két félév során levelező munkarendben, magyar nyelven tanulhatnak a hallgatók asztrofizikát, űrfizikát, űrkémiát, megismerkednek a távérzékelés és az űridőjárás alapjaival, releváns űrbiztonsági kérdésekkel és a mesterséges intelligencia alkalmazásával az űrkutatásban. Szakfelelős: Dr. Lichtenberger János.

A UniSpace Konzorcium szakmai partnerei a UniSpace Programot felügyelő és irányító Külgazdasági és Külügyminisztérium; a Kulturális és Innovációs Minisztérium felsőoktatásért felelős szaktárcája; továbbá a konzorciumvezető Nemzeti Közszolgálati Egyetem fenntartójaként a Miniszterelnökség.

**Jelentkezési határidő: 2022. szeptember 2. 18:00 óra**

Bővebb információk ITT http://to.ttk.elte.hu/?q=tovabbi-kepzeseink olvashatók.